Jisas-a kanoi kareiyo veni mataimon Jeriko,
yah inia kaute kanoi ro rara.
Bia raꞌa kakei mataimon vemona,
awoꞌo ya Cha Sakius.
Cha Sakius,
bia emo ya hetman yei aro vo takis-a keko,
mani na ao prumo maramaraꞌa kerinia riya.
Karao napirikeiya Jisas,
bia emo karaka rope.
Toh aro bombiam prumo kepopo papiya,
yah beya kuiniari napirikeiya Jisas kaute kakai emo vai.
Ku vo koraka,
bia vemona Cha Sakius,
bia emo ya bia kukuron.
Yah kope kaprara kakoi cha,
yah kakoi kakeitaki aꞌai fik raꞌa,
kepina “sikamo”,
vora napirikeiya Jisas.
Kayara veꞌen veka,
Jisas-a va naute nakai ro rara vemona.
Kope taim Jisas-a kaute kakai bo vemona Cha Sakius kakei emo,
yah ine kaoreko nake yah kairai roa Cha Sakius veka,
“Mah Sakius,
namaro bereren pika.
Mare roro nena va nakeni oꞌro mema.”
Yah Cha Sakius ova korova,
tah kararo bereren pika yah kako ya Jisas kerenopi oꞌro.
Aro koka ao vemona keyara tah aomumu keture,
yah kirai veka,
“Kanoi nakei oꞌro ya bia ya sin-a karao.”
Taim kekepi oꞌro,
Cha Sakius kavariko yah kairai roa Biapako,
“Nama yara,
Biapako!
Mare va ao koka nena vemo,
va nana vani ku riyempin.
Ku moike raꞌa va nanoiy aro ava kere baun reiy.
Toh boh nena ao kakana nanao noiy aro ovu,
va kope ao ku 4-pla vova naneretawo nonoi roiy varu.”
Yah Jisas kairai roa Cha Sakius veka,
“Mare God-a kako yei varu aro bombiam vo oꞌro vemo.
Bia vemona ya minia apo ti ya Cha Abraham.
Ma Biam ya Bio,
kararo vora naore naiy aro kerepi rovo sin va kope nako yei varu.”